Document ID: 32010R0449
Publication Date: 2010-05-25

Content:
REGOLAMENT TAL-KUMMISSJONI (UE) Nru 449/2010
tal-25 ta’ Mejju 2010
li jemenda r-Regolament tal-Kunsill (KE) Nru 747/2001 fir-rigward ta’ kwoti tariffarji tal-Unjoni għal ċerti prodotti agrikoli u prodotti agrikoli pproċessati li joriġinaw mill-Eġittu u li jħassar ir-Regolamenti (KE) Nru 2276/2003, (KE) Nru 955/2005, (KE) Nru 1002/2007 u (KE) Nru 1455/2007
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 747/2001 tad-9 ta’ April 2001 li jipprovdi għall-amministrazzjoni ta’ tariffa ta’ kwoti tal-Komunità u ta’ kwantitajiet ta’ referenza għall-prodotti eliġibbli għal preferenzi bis-saħħa ta’ ftehim ma ċerti pajjiżi tal-Mediterran u li jħassar ir-Regolamenti (KE) Nru 1981/94 u (KE) Nru 934/95 (1), u partikolarment l-Artikolu 5(1)(b) tiegħu,
Billi:
(1)
Fl-2008 ġie konkluż Ftehim fil-forma ta’ Skambju ta’ Ittri bejn il-Komunità Ewropea u r-Repubblika Għarbija tal-Eġittu li jittratta miżuri reċiproċi ta’ liberalizzazzjoni fuq prodotti agrikoli, prodotti agrikoli pproċessati u l-ħut u prodotti tas-sajd, u s-sostituzzjoni tal-Protokolli 1 u 2 u l-annessi u l-emendi tagħhom għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika Għarbija tal-Eġittu, fuq in-naħa l-oħra, minn hawn ‘il quddiem imsejjaħ ‘il-Ftehim’, li ġie approvat bid-Deċiżjoni tal-Kunsill 2010/240/UE (2).
(2)
Il-Ftehim jipprovdi għal kwoti ġodda ta’ tariffi għal prodotti agrikoli u prodotti agrikoli pproċessati li joriġinaw mill-Eġittu. Il-Ftehim jipprovdi għal tibdiliet fil-kwoti tariffarji eżistenti għal dawk il-prodotti li huma stipulati fir-Regolament (KE) Nru 747/2001, ir-Regolament tal-Kummissjoni (KE) Nru 2276/2003 tat-22 ta’ Diċembru 2003 li jiftaħ kwoti ta’ tariffi u jistabbilixxi d-dazji applikabbli fi ħdan dawn il-kwoti ta’ tariffi għall-importazzjoni fil-Komunità Ewropea ta’ ċerti prodotti agrikoli proċessati li joriġinaw fl-Eġittu (3), ir-Regolament tal-Kummissjoni (KE) Nru 955/2005 tat-23 ta’ Ġunju 2005 li jiftaħ kwota ta’ importazzjoni tal-Komunità għal ross li joriġina mill-Eġittu (4), ir-Regolament tal-Kummissjoni (KE) Nru 1002/2007 tad-29 ta’ Awwissu 2007 li jistipula regoli dettaljati għall-applikazzjoni tar-Regolament tal-Kunsill (KE) Nru 2184/96 li jikkonċerna l-importazzjonijiet fil-Komunità tar-ross li joriġina u ġej mill-Eġittu (5) u r-Regolament tal-Kummissjoni (KE) Nru 1455/2007 tal-10 ta’ Diċembru 2007 li jiftaħ ċerti kwoti tal-importazzjoni tal-Komunità għal ross li joriġina fl-Eġittu (6).
(3)
Huwa neċessarju li jiġu implimentati l-kwoti tariffarji l-ġodda u t-tibdiliet għall-kwoti tariffarji eżistenti pprovduti fil-Ftehim. Għal raġunijiet ta’ ċarezza, ikun xieraq i l-kwoti tariffarji għal prodotti agrikoli u prodotti agrikoli pproċessati li joriġinaw mill-Eġittu jinġabru f’att leġiżlattiv uniku.
(4)
Ir-Regolament (KE) Nru 747/2001 għandu għalhekk jiġi emendat f’dak is-sens u r-Regolamenti (KE) Nru 2276/2003, (KE) Nru 955/2005, (KE) Nru 1002/2007 (KE) Nru 1455/2007 għandhom għalhekk jitħassru.
(5)
Il-liċenzji tal-importazzjoni skont ir-Regolament (KE) Nru 955/2005 u r-Regolament (KE) Nru 1002/2007 huma validi mid-data tal-ħruġ tagħhom sal-aħħar tax-xahar ta’ wara. Meta l-perjodu ta’ validità għal-liċenzji ta’ importazzjoni maħruġa skont ir-Regolamenti qabel id-dħul fis-seħħ ta’ dan ir-Regolament jiskadi wara d-data tat-tħassir ta’ dawk ir-Regolamenti, l-importaturi ma jkunux jistgħu jibqgħu konformi mal-obbligi relatati mal-liċenzji tal-importazzjoni. L-Istati Membri għandhom għalhekk f’każi bħal dawn jitħallew japplikaw id-deroga mir-Regolament tal-Kummissjoni (KE) Nru 376/2008 tat-23 ta’ April 2008 li jistabbilixxi regoli dettaljati komuni għall-applikazzjoni tas-sistema tal-liċenzji tal-importazzjoni u tal-esportazzjoni u ta’ ċertifikati ta’ iffissar bil-quddiem għal prodotti agrikoli (7), u biex tkun rilaxxata s-sigurtà mitluba mill-importaturi. Fl-interess taċ-ċarezza għandu jkun ipprovdut ukoll li l-liċenzji tal-importazzjoni maħruġa wara li jkun daħal fis-seħħ dan ir-regolament skont ir-Regolament (KE) Nru 955/2005 u r-Regolament (KE) Nru 1002/2007 għandhom ikunu validi biss sad-data li fiha jitħassru dawk ir-Regolamenti.
(6)
Għall-fini tal-kalkolu tal-kwoti tat-tariffi għall-ewwel sena tal-applikazzjoni, skont il-Ftehim, għandu jiġi pprovdut li l-kwantitajiet tal-kwoti tat-tariffi li għalihom il-perjodu tal-kwota jibda qabel id-dħul fis-seħħ tal-Ftehim, għandu jitnaqqas proporzjonalment skont dik il-parti tal-perjodu li tkun għaddiet qabel id-data.
(7)
Minħabba li l-Ftehim jidħol fis-seħħ fl-1 ta’ Ġunju 2010, dan ir-Regolament għandu japplika minn dik id-data. Madanakollu, fl-interess taċ-ċertezzi legali, id-dispożizzjonijiet dwar il-validità tal-liċenzji maħruġa qabel din id-data għandhom japplikaw immedjatament.
(8)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness IV għar-Regolament (KE) Nru 747/2001 jinbidel bit-test fl-Anness għal dan ir-Regolament.
Artikolu 2
Ir-Regolamenti (KE) Nru 2276/2003, (KE) Nru 955/2005, (KE) Nru 1002/2007 u (KE) Nru 1455/2007 huma revokati.
Artikolu 3
1. Il-validità tal-liċenzji ta’ importazzjoni maħruġa b’data ta’ skadenza wara l-31 ta’ Mejju 2010 skont ir-Regolament (KE) Nru 955/2005 u r-Regolament (KE) Nru 1002/2007 qabel ma jidħol fis-seħħ dan ir-Regolament għandu jiskadi fil-31 ta’ Mejju 2010.
Permezz ta’ deroga mill-Artikolu 7(1) tar-Regolament (KE) Nru 376/2008, sat-30 ta’ Ġunju 2010 d-detentur titolari tal-liċenzji tal-importazzjoni msemmija fl-ewwel subparagrafu jista’ jirritorna l-liċenzji tal-importazzjoni mhux użati lill-awtoritajiet kompetenti tal-Istati Membri kkonċernati li għandhom jirrilaxxaw il-garanzija tal-kwantitajiet mhux użati.
2. Permezz ta’ deroga mill-Artikolu 4(3) tar-Regolament (KE) Nru 955/2005 u l-Artikolu 3(4) tar-Regolament (KE) Nru 1002/2007, il-perjodu ta’ validità tal-liċenzji tal-importazzjoni maħruġa skont dawk ir-Regolamenti wara d-dħul fis-seħħ ta’ dan ir-Regolament ma għandux ikun estiż wara l-31 ta’ Mejju 2010.
Artikolu 4
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Ġunju 2010 bl-eċċezzjoni tal-Artikolu 3 li għandu japplika mid-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Mejju 2010.

Metadata:
Eurovoc Level 1 Categories: 100147
100157
100161
100156
Eurovoc Level 2 Categories: 100280
100253
100283
100192
100256
100282
100193
100250
Eurovoc Level 3 Categories: 2723
2519
1794
1602
8369
311
5780
c_6e703074
614
1115
1658
5017
All Eurovoc Categories: 1031
1115
1602
161
3191
4713
690